b'\n_START_ARTICLE_\nZeleni robidar\n_START_SECTION_\nOpis\n_START_PARAGRAPH_\nZeleni robidar ima enotno kovinsko zeleno obarvano spodnjo stranjo kril, zgornja stran pa je enotno rjava. Je edina vrsta metuljev v Sloveniji, ki ima spodnjo stran v celoti zeleno._NEWLINE_Preko kril meri med 26 in 30 mm, v Sloveniji pa leta med marcem in junijem.\n_START_SECTION_\nHabitat\n_START_PARAGRAPH_\nZeleni robidar je prilagojen zelo razli\xc4\x8dnim habitatom. Tako se zadr\xc5\xbeuje na travnikih in gozdnih jasah, na grmovnatih obmo\xc4\x8djih in na mo\xc4\x8dvirnih predelih, pa tudi na visokogorskih travnikih in na kamnitih pobo\xc4\x8djih v zavetnih legah nad drevesno mejo. Samice odlagajo jaj\xc4\x8deca posamezno na liste gostiteljske rastline. Gosenice so lahko zelo razli\xc4\x8dnih barv, vse od zelenih do rde\xc4\x8dkasto rjavih odtenkov, kar je v veliki meri odvisno od tega, na kateri gostiteljski rastlini se zadr\xc5\xbeujejo. Posebnost njegove bube je proizvajanje zvokov z drgnjenjem trebu\xc5\xa1nih \xc4\x8dlenov (stridulacija), vzrok za to pa ni znan. Nekateri znanstveniki so mnenja, da se s stridulacijo sporazumevajo z mravljami, ki bubo nato zakopljejo v zemljo.\n_START_SECTION_\nRaz\xc5\xa1irjenost\n_START_PARAGRAPH_\nZeleni robidar je raz\xc5\xa1irjen po ve\xc4\x8dini Evrope, po Severni Afriki, Rusiji, Mali Aziji, Sibiriji, Poamurju, Baluhistanu in \xc4\x8citralu.'